
Text rozhodnutia
Súd: Krajský súd Bratislava Spisová značka: 5S/84/2013 Identifikačné číslo súdneho spisu: 1013200620 Dátum vydania rozhodnutia: 25. 01. 2016 Meno a priezvisko sudcu, VSÚ: JUDr. Dáša Filová ECLI: ECLI:SK:KSBA:2016:1013200620.2 Uznesenie Krajský súd v Bratislave v právnej veci žalobcu: R.. R. M., A. 2, XXX XX L., proti žalovanému: Ministerstvo vnútra Slovenskej republiky, sekcia verejnej správy, odbor priestupkov, Drieňová 22, 826 86 Bratislava 29, o preskúmanie zákonnosti rozhodnutia žalovaného č. L.-I zo dňa XX.X.XXXX, takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Dňa 8.4.2013 bola tunajšiemu súdu doručená žaloba, ktorou žalobca žiadal preskúmať zákonnosť rozhodnutia žalovaného č. SVS-I zo dňa XX.X.XXXX, ktorým bolo zamietnuté odvolanie žalobcu a potvrdené rozhodnutie Obvodného úradu Senica, odbor všeobecnej vnútornej správy č. I.- SE-I.-B-2011/00581/P-XXX/XX-SI-OV, I.-SE-I.-B-XXXX/XXXXX/P-XXX/XX-SI-OV zo dňa X.XX.XXXX. Potvrdeným rozhodnutím bol žalobca uznaný vinným zo spáchania priestupkov proti majetku, ktorých sa dopustil konaním špecifikovaným v rozhodnutí, čím spôsobil spoločnosti SKAL & CO, spol. s r.o., so sídlom Mallého 977/58, Skalica, škodu v celkovej výške 31 eur, teda úmyselne spôsobil škodu na cudzom majetku poškodením veci z takého majetku. Správny orgán uložil žalobcovi sankciu - pokutu vo výške 20 eur, povinnosť uhradiť štátu trovy vo výške 16 eur a zaviazal ho k náhrade škody spôsobenej spoločnosti SKAL & CO, spol. s r.o. Zo žaloby však súdu nebolo zrejmé, v čom žalobca videl nezákonnosť napadnutého rozhodnutia a vzhľadom na to, že sa jedná o náležitosť, ktorú musí žaloba v správnom súdnictve v zmysle ust. § 249 ods. 2 O.s.p. obsahovať, súd vyzval žalobcu uznesením č.k. 5S/84/2013-15 zo dňa 16.9.2013 na doplnenie dôvodov, v čom žalobca vidí nezákonnosť (nesprávnosť) rozhodnutia alebo postupu správneho orgánu s uvedením konkrétnych ustanovení zákona, ktoré mal správny orgán porušiť, v lehote do 30 dní odo dňa doručenia uvedeného uznesenia. Súd zároveň žalobcu poučil o právnych následkoch nedoplnenia žaloby v stanovenej lehote. Uznesenie tunajšieho súdu č.k. 5S/84/2013-15 zo dňa 16.9.2013 bolo žalobcovi doručené dňa 10.10.2013. Na predmetné uznesenie reagoval navrhoval písomným podaním doručeným súdu dňa 17.10.2013, avšak žalobu do dátumu vydania tohto rozhodnutia uloženým spôsobom nedoplnil. Podľa § 250j ods. 1 O.s.p. ak súd po preskúmaní rozhodnutia a postupu správneho orgánu v rozsahu a z dôvodov uvedených v žalobe (ďalej len „v medziach žaloby") dospel k záveru, že rozhodnutie a postup správneho orgánu v medziach žaloby sú v súlade so zákonom, vysloví rozsudkom, že sa žaloba zamieta. Podľa § 250j ods. 2 O.s.p. súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak po preskúmaní rozhodnutia a postupu správneho orgánu v medziach žaloby dospel k záveru, že a) rozhodnutie správneho orgánu vychádzalo z nesprávneho právneho posúdenia veci, b) zistenie skutkového stavu, z ktorého vychádzalo správne rozhodnutie, je v rozpore s obsahom spisov, c) zistenie skutkového stavu je nedostačujúce na posúdenie veci, d) rozhodnutie je nepreskúmateľné pre nezrozumiteľnosť alebo pre nedostatok dôvodov, e) v konaní správneho orgánu bola zistená taká vada, ktorá mohla mať vplyv na zákonnosť napadnutého rozhodnutia. Podľa § 250j ods. 3 O.s.p. súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak bolo rozhodnutie vydané na základe neúčinného právneho predpisu alebo rozhodnutie je nepreskúmateľné pre neúplnosť spisov správneho orgánu alebo z dôvodu, že spisy neboli predložené. Súd zruší rozhodnutie správneho orgánu a konanie zastaví, ak rozhodnutie vydal orgán, ktorý na to nebol podľa zákona oprávnený. Rozsahom a dôvodmi žaloby v týchto prípadoch nie je súd viazaný. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Keďže žaloba zo dňa 5.4.2013 neobsahovala vymedzenie dôvodov, v čom žalobca vidí nezákonnosť napadnutého rozhodnutia a žalobca napriek poučeniu súdu podanie nedoplnil a vady žaloby, ktorých odstránenie súd nariadil, neodstránil, rozhodol súd tak, že konanie v zmysle ust. § 250d ods. 3 O.s.p. zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

